Р Е П У Б Л И К А Б Ъ Л Г А Р И Я

**М И Н И С Т Е Р С К И С Ъ В Е Т**

**Препис**

**Р Е Ш Е Н И Е 704**

**от 5 октомври 2018 година**

**ЗА приемане на мерки за трансформация на модела на административно обслужване**

**М И Н И С Т Е Р С К И Я Т С Ъ В Е Т**

**Р Е Ш И:**

**1.** Одобрява мерки за трансформация на модела на административно обслужване в България съгласно приложенията:

а) приложение № 1 – Мерки за опростяване и привеждане на услугите за бизнеса в съответствие със Закона за ограничаване на административното регулиране и административния контрол върху стопанската дейност;

б) приложение № 2 – Мерки за привеждане на административните услуги в съответствие с Административнопроцесуалния кодекс, Закона за администрацията и Закона за електронното управление;

в) приложение № 3 – Мерки за заличаване на административни услуги от Административния регистър;

г) приложение № 4 – Мерки за вписване на невписани услуги в Административния регистър;

д) приложение № 5 – Мерки за предоставяне на административни услуги като вътрешни административни услуги.

**2.** В срок до 31 декември 2018 г. съответните министри:

а) да организират заличаване от Административния регистър на административните услуги от приложение № 3, предоставяни от министерството и второстепенните разпоредители към министъра;

б) да организират вписване в Административния регистър на административните услуги от приложение № 4, предоставяни от министерството и второстепенните разпоредители към министъра.

**3.** Регулаторните органи и/или органите, организациите и лицата, разполагащи с контролни правомощия върху дейността на организациите, предоставящи обществени услуги по реда на специалните закони:

а) в срок до 30 ноември 2018 г. да организират обсъждане и да изготвят окончателния списък на включените в приложение № 4 услуги на организациите, предоставящи обществени услуги;

б) в срок до 31 декември 2018 г. да организират публикуването   
на задължителната информация за тях съгласно чл. 28 от Администра­тивнопроцесуалния кодекс и чл. 16 от Наредбата за административното обслужване на интернет страниците на организациите, които разполагат с такива;

в) след създаване на нормативна и технологична възможност да впишат в Административния регистър наименованията и правните основания на услугите по приложение № 4 на организациите, предоставящи обществени услуги.

**4.** В срок до 31 март 2019 г. съответните министри:

а) да изготвят и да внесат за одобряване от Министерския съвет проектите за изменение на съответните закони;

б) да изготвят и да внесат за приемане от Министерския съвет необходимите промени в съответните подзаконови нормативни актове;

в) да разработят и да издадат актовете, които са от тяхна компетентност.

**5.** Администрацията на Министерския съвет да организира провеждането на проучване по метода „Таен клиент”, за да се проследи прилагането на мерките по т. 1 и на мерките за намаляване на административната и регулаторната тежест, приети с решения на Министерския съвет през 2016, 2017 и 2018 г.

**6.** Възлага мониторинга и контрола по изпълнението на мерките на заместник министър-председателя и председател на Съвета за административната реформа.

**7.** Заместник министър-председателят да представя в Министерския съвет отчет за изпълнението на мерките на всеки три месеца.

**ЗА МИНИСТЪР-ПРЕДСЕДАТЕЛ: /п/ Томислав Дончев**

**ГЛАВЕН СЕКРЕТАР НА**

**МИНИСТЕРСКИЯ СЪВЕТ: /п/ Веселин Даков**